Document ID: 31996D0595

Komisijas Lēmums
(1996. gada 30. septembris),
ar ko groza Komisijas Lēmumu 93/402/EEK par dzīvnieku veselības nosacījumiem un veterināro sertifikāciju attiecībā uz svaigas gaļas ievedumiem no Dienvidamerikas valstīm
(Dokuments attiecas uz EEZ)
(96/595/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1972. gada 12. decembra Direktīvu 72/462/EEK par veselības un veterinārās pārbaudes problēmām, kas rodas, ievedot liellopus, aitas un kazas, cūkas un svaigu gaļu vai gaļas produktus no trešām valstīm, kurā jaunākie grozījumi izdarīti ar Austrijas, Somijas un Zviedrijas Pievienošanās aktu, un jo īpaši tās 14., 15. un 16. pantu,
tā kā Komisijas Lēmumā 93/402/EEK [1], kurā jaunākie grozījumi izdarīti ar Lēmumu 95/443/EEK [2], noteiktas veterinārsanitārās prasības un veterinārā sertifikācija, kas attiecas uz svaigas gaļas ievedumiem no Kolumbijas, Paragvajas, Urugvajas, Brazīlijas, Čīles un Argentīnas;
tā kā attiecībā uz pārtikas un mājdzīvnieku barības ražošanai paredzētiem subproduktiem ir noteikti stingrāki veselības nosacījumi; tā kā, ņemot vērā pieredzi, šķiet lietderīgi atsākt šo produktu kontroli, veselības sertifikātā norādot tā pārstrādes uzņēmuma nosaukumu un adresi, kur notiks termiskā apstrāde;
tā kā Brazīlijas iestādes Komisijai ir prasījušas iekļaut daļu Matugrosu štata pie tām Brazīlijas teritorijām, no kurām dalībvalstis atļauj ievest atkaulotu svaigo gaļu;
tā kā 1996. gada jūnijā Komisija pārbaudē uz vietas konstatēja, ka šajā Matugrosu daļā dzīvnieku veselības stāvoklis ir apmierinošs un veterinārais dienests un mutes un nagu sērgas kontroles programma darbojas apmierinoši; tā kā ir piemēroti pievienot šo Matugrosu daļu tiem Brazīlijas reģioniem, no kuriem dalībvalstis atļauj ievest atkaulotu svaigo gaļu;
tā kā Brazīlijas un Matugrosu veterinārās iestādes ir sniegušas vajadzīgās garantijas;
tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Lēmuma 93/402/EEK I pielikumu aizstāj ar šā lēmuma I pielikumu. Lēmuma 93/402/EEK III pielikuma 1. daļu aizstāj ar šā lēmuma II pielikumu.
2. pants
a) Dalībvalstis 60 dienas pēc šā lēmuma izziņošanas dalībvalstīm atļauj ievest no Brazīlijas pirms šā lēmuma stāšanās spēkā ražotu un saskaņā ar Lēmumā 93/402/EEK paredzētajiem nosacījumiem sertificētu svaigo gaļu;
b) dalībvalstis 60 dienas pēc šā lēmuma izziņošanas atļauj ievest no Kolumbijas, Paragvajas, Urugvajas, Brazīlijas, Čīles un Argentīnas saskaņā ar Lēmumā 93/402/EEK paredzētajiem nosacījumiem pirms šā lēmuma stāšanās spēkā ražotus un sertificētus subproduktus, ko paredzēts izmantot, lai ražotu termiski apstrādātus produktus un produktus, kā pamatā ir gaļā.
3. pants
Šo lēmumu piemēro no desmitās dienas pēc izziņošanas dalībvalstīm.
4. pants
Šis lēmums ir adresēts dalībvalstīm.
Briselē, 1996. gada 30. septembrī

Labels: 0
3
17
18